سهام البارودي – كود فاش كان النقاش على واش المغرب قادر و لا ماقادرش ينظم كأس العالم كنت ديما كانقول مع راسي واي نوت علاش لا ! نظموا باباه ! كاينقز عقلي كايقوليا ايه و التيرانات كانجاوبو نبنيو باباهم و السبيطارات ايوا هادي هي المناسبة باش نبنيو باباهم ايه واخا ! و الطرقان و لوطيلات و كدا كانعاود نسنطح راسي و كانقوليه و مالها كاينقز عاوتاني عقلي كايقوليا من نيتك كانجاوبو مالها شنو فيها ! و كانتسرسب عليه بديك الهضرة ديال العزيمة كاتحقق المستحيل ! و quand on veut on peut و كدا كداشي حتى كتاب عليا المكتوب و مشيت نتفرج فالماتش بين البارصا و سيفيلا مؤخرا فطنجة و ياريتني مامشيت ! حيت اولا تخورت اكبر تخويرة فحياتي ! و لقيت راسي- وسط بزاف ديال الناس لي تاهوما تخورو نفس التخويرة ! گاع لي شراو التيكي من الموقع ديال نادي برشلونة بثمانين اورو باش يكونو فالدرجة الاولى ! لقاو راسهم مليوحين فالدرجة الثانية مع الناس لي مخلصين خمسمية درهم ! و فاش كاتتشكى لناس برشلونة كايقولو ليك هادشي لي عطاتنا الجامعة ! يعني عملية نصب من الطراز الرفيع ! تخلويضة كبيرة ! باش تبيع للناس تيكي على اساس انه ديال كاطيغوري و يلقاو راسهم فكاطيغوري اخرى ! – ثانيا: سوء التنظيم ! تيران كامل على قدو مافيهش قرعة ديال الما ! يعني لاجاك لعطش بقا تما ! تيرانات العالم كامل فيهم الاكل و الشرب و حنا گالس فتيران فحالا گالس وسط صحراء دارفور ! ثالثا : و اهم حاجة العقليات ديال الناس لي مازال ماوعاوش بأهمية احترام الغير ! مازال بنادم عندنا كايعفط على مقاعد مخصصة لجلوس اشخاص اخرين باش يدوز و يدرم فيك كي البغل ! مازال بنادم ماواعيش بأنه خاصو يجلس فالنمرة ديالو و كايحاول يهرف عليك لاعندك بلاصة احسن ! مازال كايلوحو الوسخ و الزبل فالارض ! رابعا: غانشوف شخص كايجر لاعب كبير فحال ميسي وسط المنصة الشرفية قدام الوزراء ديال سبانيا و المغرب و من بعد غادي نعرف انه ماهوا شي مسؤول سياسي و لا رياضي غير راجل عادي و لكن حيت كايعرف بنادم نجح يوصل لديك البلاصة و يدير ديك الشوهة. هادشي لي وقع ليا فهاد الماتش خلاني فعلا نفقد الامل اننا قادين نظموا حدث ككأس العالم ! حنا نقدرو نظموا كاس العالم و لكن ماشي ديال الكورة ! ديال التصنطيح ! و دفيع الجبهة ! و التخلويض ! حيت باش فألفين و تمنطاش نشري تيكي بثمانين اورو و تقوليا عليه راه ديال البروميار كاطيغوري ! و تجي تخورني و تعطيني دوزيام ! هادشي فيه ريحة شي گاميلة حامضة ! ! مازال عندنا أشواط و اشواط خاصنا نجتازوها باش نوصلو لمرحلة تنظيم حدث فحال كأس العالم لي نستقبلو فيه الناس من انحاء العالم و نسكنوهم و نوكلوهم و نشربوهم و نداويوهم لا مرضو و نعتقوهم لا طاحو فشي مشكل ! هاد الساعة نكتافيو بتنظيم التورنوات ديال رمضان و رحم الله عبدا عرف قدر نفسه.